再作答徐天隠
作者：黄庭堅
朝代：宋

paragraphs: 建德真樂國，萬里渺中州。
除蕩俗氛盡，心如九天秋。
滿船載明月，乃可與同游。
平生期斯人，共挾風雅輈。
定知詩客來，夜虹貫斗牛。
執斧修月輪，鍊石補天陬。
破的千古下，乃可泣曹劉。
危柱鳴哀箏，知音初見求。
成功在漏刻，堯舜去共吺。
收此文章戲，往作活國謀。
開納傾萬方，皇極運九疇。
閉姦有要道，新舊隨才收。